എറണാകുളം റെയില്വേ ടെര്മിനല് നടപടികള് വേഗത്തിലാക്കണം കേന്ദ്ര റെയില്വേ മന്ത്രിയുമായി കൂടിക്കാഴ്ച്ച നടത്തി ഹൈബി ഈഡന് കൊച്ചി: കേന്ദ്ര റെയില്വേ മന്ത്രി അശ്വിനി വൈഷ്ണവുമായി കൂടിക്കാഴ്ച്ച നടത്തി ഹൈബി ഈഡന് എംപി. എറണാകുളം റെയില്വേ ടെര്മിനല് നടപടികള് വേഗത്തിലാക്കണമെന്നു ആവശ്യപ്പെട്ടാണ് ഹൈബി ഈഡന് എംപി കേന്ദ്രമന്ത്രിയെ കണ്ടത്. വൈറ്റില പൊന്നുരുന്നിയില് റെയില്വേ മാര്ഷലിങ് യാഡ് സ്ഥിതി ചെയ്യുന്ന പ്രദേശത്ത് ആധുനിക ടെര്മിനല് സ്ഥാപിക്കുന്നതിനുള്ള നടപടികള് ദ്രുതഗതിയിലാക്കണമെന്ന് ഹൈബി ഈഡന് ആവശ്യപ്പെട്ടു. എറണാകുളം നഗര ഹൃദയത്തില് 500 കോടിയോളം രൂപ വില വരുന്ന 110 ഏക്കര് റെയില്വേയ്ക്കു സ്വന്തമായി ഉണ്ടെന്ന് എംപി കേന്ദ്രമന്ത്രിയെ അറിയിച്ചു. പിയൂഷ് ഗോയല് കേന്ദ്ര മന്ത്രിയായിരുന്ന സമയത്ത് ഒട്ടേറെ തവണ ഈ വിഷയം ഉന്നയിച്ചിരുന്നെങ്കിലും റെയില്വേയുടെ തിരുവനന്തപുരം ഡിവിഷന് പദ്ധതിക്കു വേണ്ട പ്രാധാന്യം നല്കിയില്ലെന്ന് ഹൈബി ഈഡന് പറഞ്ഞു. വിശദമായ പദ്ധതി ശുപാര്ശ തയാറാക്കാന് പോലും ഇതുവരെ തയാറായിട്ടില്ലെന്നും അദ്ദേഹം വിമര്ശിച്ചു. പദ്ധതി യാഥാര്ത്ഥ്യമായാല് രാജ്യത്തെ തന്നെ ആദ്യത്തെ സംയോജിത ഗതാഗത സംവിധാനമാണ് എറണാകുളത്ത് നിലവില് വരുന്നത്. സീറോ ഇന്വെസ്റ്റ്മെന്റില് റെയില്വേയ്ക്കു തന്നെ വലിയ ലാഭം പദ്ധതിയിലൂടെ ലഭിക്കുമെന്ന് ഹൈബി ഈഡന് പറയുന്നു. റെയില്വേ, മെട്രോ റെയില്, വാട്ടര് മെട്രോ, റോഡ് ഗതാഗതം മുതലായവയെല്ലാം വൈറ്റില മേഖലയില് ഒരു കുടക്കീഴില് വരുന്ന പദ്ധതിയാണിത്. പദ്ധതിയുമായി ബന്ധപ്പെട്ട് തുടര് നടപടികള്ക്ക് നിര്ദ്ദേശം നല്കുമെന്ന് കേന്ദ്രമന്ത്രി ഉറപ്പു നല്കിയതായും ഹൈബി ഈഡന് കൂട്ടിച്ചേര്ത്തു.